Vrou sal skuld ontken ná kleuter se ontvoeringŉ Skermskoot uit kringtelevisiebeeldmateriaal van die vrou saam met Nefrin buite die winkel kort voordat sy glo met die seuntjie verdwyn het. Foto: Verskaf deur SAPD Die 25-jarige vrou wat daarvan aangekla word dat sy ŉ driejarige seun van ŉ strand in Port Elizabeth ontvoer het, sal skuld op die aanklagte teen haar ontken. Megan Diedericks het Dinsdag in die Port Elizabeth-landdroshof verskyn in verband met die ontvoering van Nefrin Roberts. Nefrin is verlede week glo ontvoer van ŉ strand in Somerstrand toe hy saam met sy ouma vir sy ma gewag het. Nefrin se ouma beweer ŉ vrou wat haarself as Megan geïdentifiseer het, het met haar begin gesels en hulle het saam op die strand gekuier. Later het Megan na ŉ winkel gestap om sigarette te koop en vir Nefrin saam met haar gevat. Sy het egter nie weer teruggekeer nie. Maroela Media het vroeër berig Nefrin is Sondag by Diedericks in ŉ plakkershut in bosse langs Victoria Park-rylaan gevind. Diedericks beweer sy het met die kleuter teruggekeer nadat sy by die winkel was, maar kon nie weer sy ouma opspoor nie en het hom daarom saam met haar huis toe geneem. Volgens kol. Priscilla Naidu, woordvoerder van die polisie, kon Diedericks tydens haar inhegtenisneming geen rede gee hoekom sy nie die polisie genader het toe sy nie die kind se ouma kon opspoor nie. Nefrin was honger maar ongedeerd toe hy gevind is en is intussen weer met sy familie herenig. Die saak teen Diedericks is vandeesweek uitgestel omdat sy nie ŉ woonadres aan die hof kon verskaf nie. Volgens die staat is Diedericks haweloos en het sy nie ŉ vaste woonadres nie. Die saak is ook uitgestel sodat Diedericks se misdaadrekord nagegaan kan word. Sy het reeds aangedui dat sy onskuldig sal pleit op al die aanklagte teen haar. Sy sal weer op 16 Januarie in die hof verskyn.